Vári Attila

*Menekült honfoglalók*

 1

Az árok szélén

hallgatóznak,

s a táj

idegen neszei,

 kedélyüket

fel nem borzolják,

nem fogják jól a jeleit.

Pergődobként

a rezgő nyárfa,

kivégző osztag

 hangszere,

piano,

szól a nyári estben,

sortűz előtti térzene.

.

Imával fordulna urához,

egy menekült,

 ki térden áll.

 Nem tudja,

 merre lehet Mekka,

s fohásza így,

 pocsékba száll.

 A távolban,

 egy romtanyában,

 kabóca: titkos kém-adó,

 egy harkály

 gépfegyvert utánoz,

 s a koszos izzadt

 csürhe népre

 kitört hályogos félszemével

 gyanakvón néz

 a házikó.

 Az udvarán

zöld szilva sincs már

 sem vadkörte

 és alma sem

 a lombok közül

tán rettenve,

 az is lehet,

 hogy anyját vesztve

 felsír

egy fészekalj rigó,

 s rájuk nyerít

a színét vesztett

 hiányzó lábú hintaló.

.

2

És feketén,

vert-nemzetek,

varjakként szállnák meg

a nyárfást,

mert otthonukban

vércsék ülnek,

csőrük és karmuk

szerzett jussot,

hazányi otthont,

fészek-szállást.

Akár egy kotta

 a határ útja,

kerekek

párhuzamos sorában,

cipőtalp nyom,

juhok, lovak,

 ökrök patája:

 fél-, és negyed-,

 és egész hangok.

 Sikolyai e vándorlásnak.

 És az emberek jönnek,

 jönnek,

 vissza sem nézve

 menekülnek,

 messzi nyomorból futamodva,

 nem sejtik még,

 hová kerültek.

 A menekültek:

 menekülnek,

 majd jobbsors-álmaik kihűlnek,

 s az ember,

 aki nekivágott,

 koldusként járja

 a világot.

Milliók róják ínségútjuk,

 vagy nyomorukban

 csak hevernek,

mindenki önsorsától fásult,

 vágyakozni

 már nem is mernek

 És kik tengerek országútját,

 keresték

 jobblétet remélve,

 otthagyva népet

 retyerutyát,

 soha nem érnek

 partot élve.

 3

De azért csak jönnek,

jönnek,

jönnek

menekülnek.

csak menekülnek.